Page:Romance of the Rose (Ellis), volume 3.pdf/250

228

De Paphus, dont dit renomée

Que l’isle en fu Paphos nomée,

Dont li rois Cyniras nasqui.

Prodons fu, fors en ung cas, qui

Tous bons éurs éust éus,

S’il n’éust été décéus,

Par Mirra sa fille la blonde:

Que la Vielle (que Diex confonde!)

Qui de pechié doutance n’a,

Par nuit en son lit li mena.

La roïne ert à une feste,

La pucele se mit en heste

Lez li rois, sans que mot séust

Qu’o sa fille gesir déust.

Ci ot trop estrange semille,

Li rois let gesir o sa fille;

Quant les ot ensemble aünés,

Li biaus Adonis en fu nés.

Puis fu-ele en arbre muée

Car ses peres l’éust tuée,

Quant il aparçut le tripot.

Mais onques avenir n’i pot,

Quant ot fait aporter le cierge;

Car cele, qui n’ere mès vierge,

Eschapa par isnele fuite,

Qu’il l’éust autrement destruite.

Mais c’est trop loing de ma matire,

Por ce est bien drois qu’arriers m’en tire:

Bien orrés que ce signifie

Ains que cest euvre soit fenie.

Ne vous voil or ci plus tenir,

A mon propos m’estuet venir,